钦定古今图书集成/明伦汇编/氏族典/第362卷 > 金华
## 钦定古今图书集成/明伦汇编/氏族典/第362卷 > 金华

按《万姓统谱》：华字宗实，鄞人。洪武间，从戍燕山卫。值
文皇靖内难，守通州有功，召见。时弟忠以近幸授兵
部尚书，上欲推恩与华，辞不就，赐归，徙东湖韩岭居
焉。足不履城府，日坐斗室，寄情经史。手点书万馀卷，
至老不懈。遇朋从往来，诗酒为乐，兴至泛舟湖上，钓月吟风，竟夕而返。后弟迎养于金台官舍，未浃旬，谓
曰：“万锺之富，其如我湖山乐何？”遂拂袖而归。永乐乙
未，忠卒，复召见，赐白金、文绮。华伏阙谢曰：“臣布衣野
人，不敢用此。”上称为仙叟。一日读《宋鉴》，至王伦附秦
桧事，抚掌发叹，脱颐而逝。人称为白云先生。